Μαλβίνα Κάραλη

Η Μαλβίνα Κάραλη (Ισραήλ, 3 Φεβρουαρίου 1952 - Αθήνα, 7 Ιουνίου 2002), πραγματικό όνομα Μαρία Ελένη Σακκά, ήταν Ελληνίδα συγγραφέας, σεναριογράφος, δημοσιογράφος και παρουσιάστρια.

Βιογραφικό
Σύμφωνα με το ιδιόχειρο βιογραφικό της, γεννήθηκε στο Ισραήλ  και μεγάλωσε στην Αθήνα. Πατριός της ήταν ο τραπεζίτης Σακκάς, ενώ ο Ψαριανός παππούς της Γιώργης Σακκάς ήταν ναύαρχος του τότε Βασιλικού Ναυτικού και μητέρα της ήταν η Χάννα/Χιόνα ή, κατά άλλη εκδοχή, μία δασκάλα, το γένος Ιωάννη Χαρίτου, την οποία γνώρισε ο πατριός της σε μετάθεσή του από την "Τράπεζα της Ελλάδος" στην Πύλο το 1950. Είχε δύο ετεροθαλείς αδελφούς, τον Γιώργη-Αλκίνοο και τον μικρότερο Γιάννη Σακκά, και, σύμφωνα με τον αδελφό της Γιώργο-Αλκίνοο, με τον οποίο δεν διατηρούσε σχέσεις, φοίτησε μόνο ένα έτος στο Αρσάκειο εξαιτίας του απείθαρχου πνεύματός της.

Καριέρα
Με το πραγματικό της όνομα (Μαίρη Σακκά) συμμετείχε σε αρκετές κινηματογραφικές ταινίες, όπως «Ορφανή σε ξένα χέρια» (1962) του Ερρίκου Θαλασσινού, «Κατρακύλισμα... στο βούρκο» (1962) του Σπύρου Ζιάγκου, «Ορφανή στους πέντε δρόμους» (1964) του Παναγιώτη Κωνσταντίνου, κ.α.

Εργάστηκε επί χρόνια ως δημοσιογράφος σε εφημερίδες όπως η Απογευματινή και η Ελευθεροτυπία και ως αρθρογράφος στα περιοδικά Φαντάζιο, Επίκαιρα, Γυναίκα, Κλικ και 01.

Η τηλεοπτική της καριέρα ξεκίνησε στην ΕΡΤ («Οι Νότες και τα Λόγια» 1988-1989, «Μαγειρική Τέχνη» μαζί με τον Δημήτρη Ποταμιάνο 1992-1993) και συνέχισε στους τηλεοπτικούς σταθμούς Seven («Mea Culpa» 1992-1993, «Η πόλις εάλω» 1993), ΑΝΤ1 («Το Έγκλημα της Δευτέρας/Τρίτης» 1993-1994, «Όσο υπάρχουν Έλληνες» 1994), STAR («Βίοι Αγίων» 1995, «Μαλβίνα Ρίχτεν» 1999), ΣΚΑΪ («Μαλβίνα Live» 1995-1997, «Αρνάκι με κους-κους» 1996), MEGA («Μαλβίνα Hostess» 1997-1998), EXTRA («MalviNight» 2001), κ.ά.

Οι πιο δημοφιλείς εκπομπές της ήταν το Mea Culpa (Seven), Μαλβίνα Live (ΣΚΑΪ), Μαλβίνα Hostess (MEGA), Μαλβίνα Ρίχτεν (STAR). Ο χαρακτήρας αυτών των τηλεοπτικών σόου, που συνήθως προβάλλονταν πριν ή μετά το κεντρικό δελτίο ειδήσεων, ήταν επιθεωρησιακός.

Παράλληλα, ως σεναριογράφος, τιμήθηκε με δύο κρατικά βραβεία σεναρίου για τις ταινίες «Ξένια» (1989) του Πατρίς Βιβάνκος και «Κρυστάλλινες Νύχτες» (1992) της Τώνιας Μαρκετάκη. Συνυπέγραψε επίσης τα σενάρια στις ταινίες «Αρχάγγελος του Πάθους» (1987) του Νίκου Βεργίτση και «Ζωή χαρισάμενη» (1993) του Πατρίς Βιβάνκος.

Έγραψε τα βιβλία «Αθώος σαν αγαπημένος» (εκδ. Καστανιώτη, 1989), «Τα κορίτσια στη σαβάνα» (εκδ. Νεφέλη, 1991), «Πιο πολύ, πιο πολλοί» (εκδ. Αστάρτη, 2000), «Έρωτας και άλλες πολεμικές τέχνες» (εκδ. Κάκτος, 1996), συλλογή κειμένων από τη στήλη της «Επ' αυτοφόρω» στο περιοδικό «Γυναίκα» από την περίοδο 1989 έως 1996 καθώς και σειρά πέντε βιβλίων μαγειρικής υπό τον γενικό τίτλο «Η κουζίνα της Μαλβίνας» («Συνταγές για κόρες ακαμάτρες», εκδ. Αστάρτη, 1999, «Μαλβινέζικα», εκδ. Αστάρτη, 1999, «Συνταγές για κουζίνα αποψάτη», εκδ. Αστάρτη, 2000, «Πιάτα της απάτης», εκδ. Αστάρτη, 2000, «Συνταγές κατάλληλες για όλους», εκδ. Αστάρτη, 2001). Επίσης, έγραψε την μυθιστορηματική βιογραφία της Αλίκης Βουγιουκλάκη («Γλυκό κορίτσι», εκδ. Αστάρτη, 1997).

Το βιβλίο "Σαββατογεννημένη" (εκδ. Τσαγκαρουσιάνος, 2005 - με κείμενά της από το περιοδικό Symbol της εφημερίδας Επενδυτής), κυκλοφόρησε μετά το θάνατό της.

Προσωπική Ζωή
Έκανε τρεις γάμους και απέκτησε τρία παιδιά. Ο πρώτος γάμος της ήταν με τον βιβλιοχαρτοπώλη Βαγγέλη Κάραλη, ο δεύτερος με τον σκηνογράφο Γιώργο Πάτσα και ο τελευταίος με τον συγγραφέα Διονύση Χαριτόπουλο.

Θάνατος
Πέθανε στην Αθήνα τον Ιούνιο του 2002 από καρκίνο. Κηδεύτηκε στο Πρώτο Νεκροταφείο Αθηνών.

Φιλμογραφία
Κινηματογράφος
ΈτοςΤίτλοςΡόλος1962Ορφανή σε ξένα χέριαΑννούλαΚατρακύλισμα... στο βούρκο1964Ζωή γεμάτη πόνοΚαίτηΟρφανή στους πέντε δρόμουςΜαρία (παιδί)1987Αρχάγγελοι του πάθους1989Ξένια1992Κρυστάλλινες νύχτες1993Ζωή χαρισάμενη

Τηλεόραση
ΈτοςΤίτλοςΚανάλιΡόλοςΣημειώσεις1976-1978Αγροτικοί ΔιάλογοιΕΡΤσυμπαρουσιάστριαΕνημερωτική εκπομπή1988-1989Οι Νότες και τα ΛόγιαΕΤ1παρουσιάστρια, κειμενογράφοςΜουσικό Talk Show1992-1993Mea CulpaSeven XTalk Show1990-1991Καθρέφτης Ψυχής1993Η πόλις εάλωΨυχαγωγική εκπομπή1992-1993Μαγειρική ΤέχνηΕΤ1Μαγειρική εκπομπή1993-1994Το Έγκλημα της Δευτέρας/ΤρίτηςΑΝΤ1Talk Show1994-1995Όσο Υπάρχουν ΈλληνεςΒίοι ΑγίωνSTAR1995-1997Μαλβίνα LiveΣΚΑΪΕνημερωτική, σατιρική εκπομπή1996Αρνάκι με Κους ΚουςΜαγειρική εκπομπή1997-1998Μαλβίνα HostessMEGAΣατιρική εκπομπή1999-2000Μαλβίνα ΡίχτενSTAR2000-2001Da-DaEXTRATalk ShowMalviNight

Παραπομπές

Προτεινόμενη βιβλιογραφία
Μαλβίνα Κάραλη, Σαββατογεννημένη, Δύο Δεκα Εκδοτική, 2019

Εξωτερικοί σύνδεσμοι
Αφιέρωμα στην Μαλβίνα Κάραλη, από την Μελίτα Κάραλη στο doctv.gr
Εκδόσεις Οδός Πανός, «Μαλβίνα Κάραλη», Πέτρος Μπριμπίλης (Μάρτιος 2003)
Αφιέρωμα στη Μαλβίνα Κάραλη, στο LIFO

Κατηγορία:Ελληνίδες δημοσιογράφοι
Κατηγορία:Ελληνίδες τηλεπαρουσιάστριες
Κατηγορία:Έλληνες σεναριογράφοι
Κατηγορία:Έλληνες συγγραφείς βιβλίων μαγειρικής
Κατηγορία:Έλληνες κωμικοί
Κατηγορία:Λήμματα που χρειάζονται παραπομπές
Κατηγορία:Λήμματα που χρειάζονται παραπομπές από 01/2012
Κατηγορία:Ελληνίδες συγγραφείς